التوالد الذاتي (انجليزى: Abiogenesis, نطق: /ˌeɪbaɪoʊˈdʒɛnəsɪs/, /ˌæbioʊˈdʒɛnəsɪs/, /ˌeɪbaɪ.ɵˈdʒɛnɨsɪs/;  فرنساوى: Abiogénèse;  اسبانى: Abiogénesis;  يونانى: Αβιογένεση) او اصل الحياة فى مجال العلوم الطبيعية، هو دراسة ازاي الحياة على الارض ممكن تكون نشأت او جت من مادة غير حية او جماد. ولازم ننتبه كويس للفرق بين التوالد الذاتي وبين التطور، لان التطور هو دراسة التغيرات اللى بتحصل للكائنات الحية على مر الزمان. الاحماض الامينيه، واللي عادة بيطلق عليها "وحدات بناء الحياة" بتكون موجودة فى الطبيعة بشكل تلقائي، وده بسبب تفاعلات كيميائية ملهاش علاقه بالحياة. وفي كل الكائنات الحية، بتكون الاحماض الامينية متنظمه فى شكل بروتينات، وتركيب البروتينات بيتم بواسطة الاحماض النوويه. وبكده يكون البحث فى مسألة اصل الحياة هو البحث عن ازاي جت اول احماض نووية للوجود. شوية من الحقايق عن اصل الحياه مفهومه كويس، وشوية تانيين لسه موضع بحث لغاية دلوقتي. اول الكائنات الحيه اللى ظهرت على الارض كانت الكائنات اللى بتتكون من خليه واحده نواتها بدائيه ، وظهرت لاول مره من حوالي 4 بليون سنه تقريبا، يعني بعد حوالي كام ميت مليون سنه من تكون الارض نفسها.